बोले- ‘हमारा प्रोडक्शन हाउस फेमस करने के लिए उनका शुक्रिया, नहीं पता उन्होंने ऐसा क्यों कहा’
Anil Sharma Response to Amisha Patel Allegations: भास्कर से बात करते हुए अनिल ने कहा, ‘मैं नही जानता की अमीषा ने यह सब क्यों कहा। इस बात में कोई सच्चाई नहीं है।
एक्ट्रेस अमीषा पटेल ने हाल ही में फिल्म ‘गदर 2’ के डायरेक्टर अनिल शर्मा पर मिसमैनेजमेंट के आरोप लगाए थे। इस मामले पर जब दैनिक भास्कर से अनिल शर्मा से एक्सक्लूसिव बात की तो उन्होंने इन सभी आरोपों को गलत बताया।
भास्कर से बात करते हुए अनिल ने कहा, ‘मैं नही जानता की अमीषा ने यह सब क्यों कहा। इस बात में कोई सच्चाई नहीं है। हालांकि, मैं सिर्फ इतना ही कहूंगा कि ये सभी आरोप गलत है। साथ ही मैं अमीषा को थैंक्स कहना चाहूंगा कि उन्होंने मेरे प्रोडक्शन का नाम रोशन कर दिया।’
अनिल ने अमीषा पर तंज कसते हुए कहा, ‘इससे बड़ी क्या बात हो सकती है। हमारे नए प्रोडक्शन को फेमस करने के लिए उनका शुक्रिया।’ अनिल के तंज से यह साफ है कि वो अमीषा के इस तरह के बयानों से नाराज हैं।
अमीषा ने लगाए थे मिसमैनेजमेंट के आरोप
अमीषा ने कुछ दिन पहले ही ट्वीट करते हुए अनिल शर्मा के प्रोडक्शन हाउस पर कई गंभीर आरोप लगाए थे। उन्होंने कहा कि अनिल ने फिल्म से जुड़े कई कर्मचारियों की सैलरी नहीं दी। इसके साथ ही उनका काम काफी मिस मैनेज्ड था।
ट्वीट के जरिए दी थी जानकारी
अमीषा ने कहा था- अनिल शर्मा प्रोडक्शन में ‘गदर 2’ के अंतिम यानी चंडीगढ़ शेड्यूल के दौरान कई घटनाएं घटीं। कई टेक्नीशियन, मेकअप आर्टिस्ट और कॉस्ट्यूम डिजाइनर को डायरेक्टर और उनकी प्रोडक्शन कंपनी से पूरा पैसा नहीं मिला था। यह बात बिल्कुल सच है।’
अमीषा ने की थी जी-स्टूडियोज की तारीफ
इस दौरान अमीषा ने जी स्टूडियोज की तारीफ की थी। उन्होंने एक और ट्वीट करते हुए लिखा था- ‘प्रोडक्शन कंपनी की तरफ से रहने की जगह से लेकर आखिरी दिन चंडीगढ़ एयरपोर्ट तक जाने और खाने के बिल तक का पेमेंट नहीं किया गया था।
इसके अलावा कुछ कास्ट और क्रू-मेंबर्स को कार तक नहीं मिली थी, जिस वजह से वो चंडीगढ़ में काफी परेशान हुए थे। ऐसे में जी स्टूडियोज ने सही समय पर आकर बड़ा कदम उठाया और सभी लोगों का बकाया पैसा सेटल किया, क्योंकि वो एक प्रोफेशनल कंपनी है।’
22 साल बाद रिलीज हो रहा फिल्म का दूसरा पार्ट
11 अगस्त को रिलीज होने जा रही फिल्म ‘गदर 2’ की कहानी 1971 में हुए भारत-पाकिस्तान वॉर पर बेस्ड है। फिल्म का टीजर रिलीज हो चुका है जिसमें तारा का इमोशनल साइड भी देखने को मिला। फैंस के बीच फिल्म को लेकर काफी क्रेज देखने को मिल रहा है।